[{"text_idx": "#000000", "text": "Mae Comisiwn y Senedd wedi talu costau'r wefan hon o arian cyhoeddus"}, {"text_idx": "#000002", "text": "Yr wythnos hon, gofynnodd Aelod Cynulliad Ynys Mo\u0302n, Rhun ap Iorwerth i Lywodraeth Cymru gynnal y gefnogaeth ariannol i fudiadau sy\u2019n delio ac yn mynd i\u2019r afael a\u0302 digartrefedd a dywedodd na fyddai gwneud hynny yn rhoi pwysau ar rai o\u2019r bobl fwyaf bregus yn ein cymdeithas."}, {"text_idx": "#000004", "text": "Roedd hyn yn dilyn ymweliad Rhun a\u0302 Phrosiect Housing First Wallich yn Llangefni yr wythnos diwethaf, lle dysgodd fwy am y gwaith y maen nhw\u2019n ei wneud a phwysigrwydd y rhaglen Cefnogi Pobl."}, {"text_idx": "#000007", "text": "\u201cBu\u2019n bleser siarad a\u0302 Rhun ap Iorwerth AC am ein gwaith ar Ynys Mo\u0302n a manteision Housing First fel model o gefnogaeth i\u2019r rhai sy\u2019n dioddef o ddigartrefedd."}, {"text_idx": "#000008", "text": "\u201cHousing First Mo\u0302n yw\u2019r unig brosiect Housing First yng Nghymru ac rydym yn falch o weithio gyda\u2019r awdurdod lleol a landlordiaid ar draws yr ynys i leddfu digartrefedd a darparu tai i rai o\u2019r rhai mwyaf bregus yn ein cymdeithas."}, {"text_idx": "#000009", "text": "\u201cMae gwasanaethau fel rhai ni\u2019n allweddol i helpu i leddfu ac atal digartrefedd a sicrhau bod pobl yn derbyn y gefnogaeth iawn tra\u2019n byw\u2019n annibynnol.\u201d"}, {"text_idx": "#000011", "text": "\u201cCefais gyfarfod da gyda thi\u0302m The Wallich yn Llangefni am eu gwaith yn mynd i\u2019r afael a\u0302 digartrefedd."}, {"text_idx": "#000012", "text": "\u201cRhaid i Lywodraeth Cymru amddiffyn y rhaglen Cefnogi Pobl. Ariennir llawer o brosiectau Wallich drwy\u2019r rhaglen, ac felly roeddwn yn falch o allu codi\u2019r mater yn siambr y Cynulliad yr wythnos hon.\u201d"}, {"text_idx": "#000014", "text": "\u201cRydw i wedi cyfarfod, y mis yma, efo staff a rheolwyr rhai o\u2019r cyrff ac elusennau sy\u2019n gwneud gwaith rhagorol yn Ynys Mo\u0302n yn mynd i\u2019r afael ac yn delio a\u0302 digartrefedd, gan gynnwys y Wallich a Digartref Mo\u0302n a Gorwel hefyd."}, {"text_idx": "#000015", "text": "\u201cYn anffodus, mae gofyn iddyn nhw wneud mwy a mwy efo llai a llai o adnoddau yn cyrraedd at y pwynt rw\u0302an lle mae\u2019n gwbl amhosib i\u2019w gyflawni, ac mae bygythiad o doriad i gyllid Cefnogi Pobl gan Lywodraeth Cymru yn berig o ddadwneud a thanseilio llawer o\u2019r gwaith da sydd yn ac wedi bod yn cael ei wneud yn Ynys Mo\u0302n a rhannau eraill o Gymru."}, {"text_idx": "#000016", "text": "\u201cA ydy\u2019r Gweinidog yn cydnabod hynny ac yn derbyn os na wnaiff Llywodraeth Cymru gynnal y gefnogaeth ariannol i\u2019r cyrff yma, y byddan nhw\u2019n gwneud cam gwag ac yn gwasgu ar rai o\u2019r bobl fwyaf bregus yn ein cymdeithas ni?\u201d"}, {"text_idx": "#000017", "text": "Yn anffodus, ni wnaeth Ysgrifennydd y Cabinet warantu\u2019r rhaglen Cefnogi Pobl ond dywedodd ei fod wedi gwrando ar bryderon cyn y cyhoeddiad ar y gyllideb ddrafft ar Hydref 3ydd."}]